b"\n_START_ARTICLE_\nMestni arheolo\xc5\xa1ki muzej, Bologna\n_START_SECTION_\nPrazgodovina\n_START_PARAGRAPH_\nRazstavljeni so predmeti iz spodnjega paleolitika (pred skoraj 700.000 leti) do pozne bronaste dobe (10. stoletje pr. n. \xc5\xa1t.). Iz paleolitika so predvsem predmeti iz kremena in kamna: dvorezne sekire,  konice in strgala. Predmeti iz mezolitika (pred 11.000 leti) in neolitika (pred 4.500 do 3.000 leti) so bolj redki. Najdbe  iz bronaste dobe so pogostej\xc5\xa1e. Mednje spadajo \xc5\xa1tevilne kerami\xc4\x8dne posode, orodja iz kosti, rogov in kovine in livni kalupi iz prve polovice 2. tiso\xc4\x8dletja pr. n. \xc5\xa1t. Najdbe izvirajo iz Italije, Evrope in od drugod.\n_START_SECTION_\nEtru\xc5\xa1\xc4\x8dani\n_START_PARAGRAPH_\nTa del muzeja prikazuje gradivo iz izkopavanj v bolonjski regiji od 19. do sredine 20. stoletja. Prikazan je razvoj etru\xc5\xa1\xc4\x8danske civilizacije od anti\xc4\x8dnega naselja  (9. stoletje pr. n. \xc5\xa1t.) do  ustanovitve mesta Felsina na mestu sedanje Bologne (sredina 6. in 5. stoletje pr. n. \xc5\xa1t.)._NEWLINE_Iz najstarej\xc5\xa1ega obdobja etru\xc5\xa1\xc4\x8danske Bologne (od 9. do sredine 6. stoletja pr. n. \xc5\xa1t.) so predmeti iz pribli\xc5\xbeno 4.000 grobov: sto\xc5\xbe\xc4\x8daste \xc5\xbeare, predmeti za osebno rabo, orodja, lon\xc4\x8denina in bronasti vr\xc4\x8di. Iz urbane faze Felsine (sredina 6. do za\xc4\x8detka 4. stoletja pr. n. \xc5\xa1t.) so  predvsem grobni pridatki: fini gr\xc5\xa1ki vr\xc4\x8di za vino in luksuzni predmeti kot sta velik sve\xc4\x8dnik in  stol iz slonovine. Omeniti je treba tudi Certosovo situlo, prefinjeno bronasto posodo, okra\xc5\xa1eno z voja\xc5\xa1kimi, vsakdanjimi in verskimi prizori._NEWLINE_Posebna soba je posve\xc4\x8dena vilanovski kulturi Verucchia, najve\xc4\x8djega mesta v Romagni v zgodnji \xc5\xbeelezni dobi. Razstavljena je kne\xc5\xbeja grobnica z zna\xc4\x8dilnimi majhnimi plo\xc5\xa1\xc4\x8dani za daritve, porcelan in prestol z lesenim podno\xc5\xbenikom. Vsi predmeti so odli\xc4\x8dno ohranjeni.\n_START_SECTION_\nKelti\n_START_PARAGRAPH_\nEtru\xc5\xa1\xc4\x8danska dru\xc5\xbeba v Bologni se je kon\xc4\x8dala na za\xc4\x8detku 4. stoletja pr. n. \xc5\xa1t. z invazijo Keltov, ki so zasedli velik del Italije severno od Apeninov in Marke. V bolonjski regiji so se naselili Boi. V keltski zbirki so razstavljene najpomembnej\xc5\xa1e najdbe iz keltskih nekropol v Bologni. Najbolj zna\xc4\x8dilni predmeti so tradicionalno keltsko \xc5\xbeelezno oro\xc5\xbeje in etru\xc5\xa1\xc4\x8danska fina keramika.\n_START_SECTION_\nLapidarij\n_START_PARAGRAPH_\nVelik del lapidarija je namenjen rimskim nagrobnikom iz Bologne in njene okolice iz 1. stoletja pr. n. \xc5\xa1t. do sredine 2. stoletja n. \xc5\xa1t. Posebno zanimiv je kip cesarja Nerona iz sredine 1. stoletja n. \xc5\xa1t. Odkrili so ga v poru\xc5\xa1enem rimskem gledali\xc5\xa1\xc4\x8du na Piazza de' Celestini. Na dvori\xc5\xa1\xc4\x8du muzeja so miljniki z rimske ceste Via Aemilia.\n_START_SECTION_\nGr\xc5\xa1ka zbirka\n_START_PARAGRAPH_\nRazstavljeni so najbolj reprezentativni predmeti iz Palagijeve zbirke, med njimi glava Lemno\xc5\xa1ke Atene in marmorna kopija Fidijinega bronastega kipa iz 5. stoletja pr. n. \xc5\xa1t. Med drugimi marmornimi kipi je najve\xc4\x8d rimskih kopij izvirnih gr\xc5\xa1kih del. Razstavljena je tudi zelo bogata zbirka gr\xc5\xa1ke keramike. Ve\xc4\x8dina predmetov je bila izdelana v Atiki in Magni Graecii. Pomembna je tudi zbirka nakita in gem.\n_START_SECTION_\nRimska zbirka\n_START_PARAGRAPH_\nV muzeju je ena od najve\xc4\x8djih zbirk steklene posode in bronastih predmetov za vsakdanko rabo kot so klju\xc4\x8di, lonci, igle, \xc5\xbelice, zvonci, ute\xc5\xbei, tehtnice in fina keramika. Iz rimskega obdobja so predvsem marmorni kipi in poslovni dokumenti rimskih trgovin. Iz zgodnjega kr\xc5\xa1\xc4\x8danskega obdobja so slonoko\xc5\xa1\xc4\x8deni diptihi in ciboriji, okra\xc5\xa1eni z verskimi in vsakdanjimi motivi.\n_START_SECTION_\nEgip\xc4\x8danska zbirka\n_START_PARAGRAPH_\nV egip\xc4\x8danski zbirki je razstavljenih pribli\xc5\xbeno 3.500 predmetov, kar jo uvr\xc5\xa1\xc4\x8da med najpomembnej\xc5\xa1e zbirke v Evropi. Razstavljeni so sarkofagi, stele, u\xc5\xa1abtiji, pogrebni instrumenti, amuleti in pisni dokumenti. Zbirka je urejena kronolo\xc5\xa1ko od Starega kraljestva do ptolemajskega obdobja.  Veliko predmetov je iz Horemhebove grobnice v Sakari (13. stoletje pr. n. \xc5\xa1t.).\n_START_SECTION_\nNumizmati\xc4\x8dna zbirka\n_START_PARAGRAPH_\nV numizmati\xc4\x8dni zbirki je okoli 100.000 kovancev in medalj. Med najpomembnej\xc5\xa1e spadajo rimski kovanci od Rimske republike do imperialnega obdobja, primerki iz italijanskih kovnic in pape\xc5\xa1ki medaljoni.\n_START_SECTION_\nZbirka mav\xc4\x8dnih odlitkov\n_START_PARAGRAPH_\nV zbirki so mav\xc4\x8dni odlitki slavnih gr\xc5\xa1kih in rimskih kipov.\n_START_SECTION_\nDruge dejavnosti\n_START_PARAGRAPH_\nMuzej ima oddelek za izobra\xc5\xbeevanje, specializirano knji\xc5\xbenico s \xc4\x8ditalnico, zgodovinski arhiv, arhiv fotografij, restavratorsko delavnico, prostore za ob\xc4\x8dasne razstave, konferen\xc4\x8dno dvorano in knjigarno."